রবিবার দুপুর নাগাদ বিরোধীরা বেশ তেড়েফুঁড়েই উঠেছিল। ব্যাপার আর কিছুই নয়, মদন মিত্রের হাসপাতাল-যাত্রা। শোনা যায়, শনিবার রাত থেকেই প্রবল অসুস্থ হয়ে পড়েছেন মদন মিত্র। ঘুম উবে গিয়েছে, বুকে ব্যথা, তীব্র শ্বাসকষ্ট। জেল থেকে এই খবর চলে যায় হাসপাতালে। শুরু হয়ে যায় কেবিন সাজানোর তোড়জোড়। এস এস কে এম-এর তিনতলার ২১ নম্বর কেবিন মুহূর্তের মধ্যে সাফ। এসি থেকে শুরু করে অক্সিজেন, অসুস্থ তৃণমূল নেতার শ্বাস স্বাভাবিক করতে তৈরি সব কিছু। ‘দাদা’র যাতে কোনও ত্রুটি না-হয়, তার জন্য হাসপাতালে চত্বরে দেখা যায় মদন-অনুগামীদেরও।
শুরু হয়ে যায় বিরোধীদের আশঙ্কা। কামারহাটির বিদায়ী বিধায়ক ভোট-কন্ট্রোলের জন্য জেল ছেড়ে অসুস্থতার অছিলায় হাসপাতালে যেতে চাইছেন, সে কথা তোলেন বিরোধী নেতারা। বিজেপি নেতারা বলেন, জেলে বসে ভোট নিয়ন্ত্রণ করা কঠিন বুঝেই হাসপাতালে যাওয়ার তোড়জোড় শুরু করেছেন মদন। বাম এবং কংগ্রেস নেতাদের গলাতেও একই সুর শোনা যায়।  
কিন্তু বিধি বাম! হাসাপাতালে যাওয়ার প্রয়োজনই হল না। এস এস কে এম থেকে চারজন চিকিৎসকের দল জেলে এসে পরীক্ষা করেন মদন মিত্রকে। তাঁরা জানিয়ে দেন, হাসপাতালে ভর্তি হওয়ার কোনও প্রয়োজন নেই। যা হয়েছে, তার চিকিৎসা জেলে করা যায়। অগত্যা, নিজের কেন্দ্রে ভোটের দিন জেলেই থাকতে হচ্ছে তৃণমূল কংগ্রেসের হেভিওয়েট প্রার্থীকে।
কিন্তু এতেও যে রাজনীতি পিছু ছাড়ছে না। কামারহাটির সিপিএম প্রার্থী মানস মুখোপাধ্যায় বলেন, ‘‘এ যাত্রায় চিকিৎসকরা সুবিধে করতে পারলেন না।’’ কেন? বিরোধীরা বলছেন, নির্বাচন কমিশন এবং সংবাদমাধ্যমের জুজু-ই এ মদনের হাসপাতাল যাওয়ার পথে বাধা হয়ে দাঁড়াল। সংবাদমাধ্যমে মানসবাবু বলেন, ‘‘নির্বাচন কমিশন আর সংবাদমাধ্যমের ভয়েই মদন মিত্রকে হাসপাতালে নিয়ে যাওয়া হল না।’’ কংগ্রেস নেতা ওমপ্রকাশ মিশ্র বলেন, ‘‘চিকিৎসকদের শুভবুদ্ধির উদয় হয়েছে।’’